Optimismen er stor hos Jamie Voldby og Kenneth Birch, der er medlemmer af Dansk Folkepartis Ungdom. De tror på partiet og dets fremtid, selvom Dansk Folkeparti lige har mistet fem folketingsmedlemmer. To af dem er Lise Bech og Bent Bøgsted, der er valgt i Nordjylland, og derfor har partiet ikke længere nogle folketingsmedlemmer fra det nordjyske. Alligevel er de to unge partimedlemmer ikke bekymrede for partiets overlevelse. Jamie Voldby og Kenneth Birch mener faktisk, at Dansk Folkeparti lige nu står stærkt i Nordjylland, og det vil det - ifølge dem - også gøre i fremtiden. - 25 procent af den danske befolkning har stemt på Dansk Folkeparti. Hver fjerde person er jo egentlig bare skabs-DF'er lige nu. Vi mangler bare lige at give dem det sidste, Jamie Voldby, der er medlem af Dansk Folkepartis Ungdom i Nordjylland. Talentudvikling er løsningen Også ungdomspartiets lokalformand i Nordjylland bakker op om troen på partiet. - Selvfølgelig er der behov for et parti og brug for et parti, der værner om Danmark og de danske værdier. Så selvfølgelig har vi stadig en berettigelse til at eksistere i Nordjylland, siger Kenneth Birch. De to nordjyder har været medlemmer af Dansk Folkepartis Ungdom, siden de var teenagere. For dem er Dansk Folkeparti deres fremtid, og kigger man på tavlen i partilokalet hænger der billeder af medlemmer, som kan tegne partiets fremtid. Og det er lige netop dem, som ungdomspartiet vil arbejde for at få frem, så partiet kan vinde flere vælgere tilbage. - Her i Dansk Folkepartis Ungdom buldrer det frem med rigtig, rigtig, rigtig dygtige, unge folk, siger Jamie Voldby, der nævner Aalborg Kommunes rådmand Kristoffer Hjort Storm som et talent. Dansk Folkeparti er ikke fortid Ifølge ham er det forkert at kalde dagen i dag for skæbnesvanger, på trods af at fem medlemmer af Dansk Folkeparti har forladt partiet. Jamie Voldby og Kenneth Birch vil hellere kigge fremad og med blikket stift rettet mod deres mærkesager, er de sikre på, at partiet også vil stå stærkt i Nordjylland og i resten af landet efter næste folketingsvalg. - På grund af sammenhold, på grund af ærlighed og på grund af en fremtid med vækst i partiet og med danskerne først, siger Jamie Voldby.

Opsummering:
Ifølge to unge medlemmer af Dansk Folkeparti står partiet lige nu stærkt, og det vil det også gøre efter næste folketingsvalg.